OCEAN เคาะแผนล้างขาดทุนสะสม-เปลี่ยนชื่อใหม่ ALPHAX รุกคืบกัญชง-กัญชา-อสังหาฯเต็มรูปแบบ
OCEAN ล้างขาดทุนสะสมหมดเกลี้ยง เปลี่ยนชื่อใหม่เป็น "อัลฟ่า ดิวิชั่นส์" พร้อมใส่เงินเพิ่มทุน KTDM ลุยธุรกิจกัญชง-กัญชาเต็มรูปแบบ หนุนธุรกิจปี 65 เข้าสู่ New S Curve ดันผลงานโตก้าวกระโดด ส่วนธุรกิจอสังหาฯลุยจับกลุ่มเป้าหมายครบทุกเซกเมนต์
OCEAN พลิกโฉมสู่ ALPHAX ล้างขาดทุนสะสมเกลี้ยง กางแผนปี 65 ลุยธุรกิจกัญชง-กัญชาเต็มรูปแบบ ฟากอสังหาฯจัดเต็มทุกเซกเมนต์
22 ธ.ค. 2564

นายธีร ชุติวราภรณ์ ประธานเจ้าหน้าที่บริหาร บริษัท โอเชี่ยน คอมเมิรช จำกัด (มหาชน) หรือ OCEAN เปิดเผยว่า ที่ประชุมวิสามัญผู้ถือหุ้นวันที่ 21 ธันวาคม 2564 ได้มีมติอนุมัติแผนล้างขาดทุนสะสม พร้อมพิจารณาอนุมัติการเปลี่ยนชื่อ และชื่อย่อหลักทรัพย์ของบริษัทใหม่เป็น บริษัท อัลฟ่า ดิวิชั่นส์ จำกัด (มหาชน) ALPHA DIVISIONS PUBLIC COMPANY LIMITED ชื่อย่อใหม่ ALPHAX เพื่อสื่อให้เห็นถึงความเป็นผู้นำ (ALPHA) การเริ่มต้นในการขยายธุรกิจออกไปอีกหลายประเภท (DIVISIONS) ซึ่งในอนาคตบริษัทฯ พร้อมแสวงหาโอกาสการลงทุนใหม่ เพื่อการเติบโตที่แข็งแกร่งและยั่งยืน สร้างผลตอบแทนที่ดีกับผู้ถือหุ้น
ขณะเดียวกันยังมีมติอนุมัติการซื้อหุ้นเพิ่มทุนของ บริษัท เค ที ดี เอ็ม จำกัด (KTDM) ซึ่งเป็นบริษัทย่อยของบริษัท โดย KTDM ได้มีมติอนุมัติเพิ่มทุนจดทะเบียนจาก 30,000,000 บาท (หุ้นสามัญ 300,000 หุ้น มูลค่าที่ตราไว้หุ้นละ 100 บาท) เป็น 120,000,000 บาท (หุ้นสามัญ 1,200,000 หุ้น มูลค่าที่ตราไว้หุ้นละ 100 บาท) โดยออกหุ้นสามัญเพิ่มทุนจำนวน 900,000 หุ้น มูลค่าที่ตราไว้หุ้นละ 100 บาท คิดเป็นจำนวน 90,000,000 บาท เพื่อรักษาสัดส่วนการถือหุ้น โดยบริษัทฯถือหุ้นในสัดส่วน 99.79%
สำหรับวัตถุประสงค์การเพิ่มทุน เพื่อลงทุนในสินทรัพย์ที่ใช้ประกอบธุรกิจลงทุนเพื่อจัดจำหน่าย ร่วมผลิตสินค้า และว่าจ้างผลิตสารตั้งต้นและเคมีภัณฑ์ วัตถุดิบ ประเภทรวมพืชกัญชง หรือกัญชา เพื่อใช้ในการผลิตอาหารเสริม และยา รวมถึงสั่งซื้อเครื่องจักรสำหรับการผลิต และใช้เป็นเงินทุนหมุนเวียน
“ขอขอบคุณผู้ถือหุ้นทุกท่านที่ไว้วางใจทีมผู้บริหารชุดใหม่ ในการอนุมัติแผนล้างขาดทุนสะสม และแผนเพิ่มทุน KTDM รองรับการเข้ารุกเข้าสู่ธุรกิจกัญชง-กัญชาอย่างเต็มรูปแบบ ทำให้บริษัทฯเป็นผู้ควบคุมปัจจัยการผลิตตั้งแต่ต้นน้ำ กลางน้ำ ปลายน้ำ ผ่านการจับมือพันธมิตร เริ่มตั้งแต่กระบวนการปลูก การสกัดสาร และผลิตสินค้าป้อนสู่ตลาด ซึ่งมั่นใจว่าธุรกิจกัญชง-กัญชา จะเป็น New S Curve ในปี 2565 ช่วยผลักดันผลการดำเนินงานโตก้าวกระโดด” นายธีร กล่าว
ทั้งนี้ ในช่วงที่ผ่านมาเมื่อวันที่ 6 ธันวาคม 2564 บริษัท เค ที ดี เอ็ม จำกัด (KTDM) ซึ่งเป็นบริษัทฯย่อยของ OCEAN ได้ลงนามความร่วมมือ 3 ฝ่ายกับ บริษัท ซันสวีท จำกัด (มหาชน) หรือ SUN, บริษัท โรงงานเภสัชอุตสาหกรรม เจอเอสพี (ประเทศไทย) จำกัด (มหาชน) หรือ JP พัฒนาและวิจัย ทั้งด้านการปลูก และการสกัดสารสำคัญจากพืชกัญชง รวมไปถึงการพัฒนาผลิตภัณฑ์จากพืชกัญชง นอกจากนี้ OCEAN และ JP ยังได้จับมือกับ บริษัท แคนนาบิซ เวย์ จำกัด ผู้ออกแบบและพัฒนาระบบปลูกกัญชง-กัญชาอัจฉริยะ เพื่อป้อนวัตถุดิบให้กับบริษัท
สำหรับธุรกิจอสังหาริมทรัพย์ ในปี 2565 บริษัทฯพร้อมบุกตลาดอย่างเต็มรูปแบบ เพื่อรองรับความต้องการของผู้บริโภคทุกเซกเมนต์ ทั้งในส่วนของโครงการคอนโดมิเนียม โครงการบ้านเดี่ยว โครงการอาคารสำนักงานให้เช่า เพื่อรองรับการเติบโตในช่วง 1-3 ปีข้างหน้า (2565-2568) โดยมีมูลค่าโครงการรวมกันเกือบ 1 หมื่นล้านบาท สนับสนุนธุรกิจเติบโตอย่างแข็งแกร่งและยั่งยืน สร้างผลตอบแทนที่ดีให้กับผู้ถือหุ้นในอนาคต